Papersnake/gushiwen huggingface dataset:
仿昭代诸家体三十八首 十六 文待诏徵明 斋宿
王夫之（明代）

星华浅映御池冰，栖鹊寒喧树影层。独对画垣围藻井，遥知香雾达觚棱。

钟人屡扣流霜杵，羽骑长依带月灯。应有五云迎凤葆，晓风已觉透青绫。
残句阳虫陨羿丧厥喙
苏轼（宋代）

阳虫陨羿丧厥喙，羽渊之化帝祝尾。
铁佛寺看竹
汪承庆（清代）

颠厓望厜㕒，曲埼历䆗窱。晖晖金碧光，古刹嵌林表。

入门心宇清，四面琅玕绕。新粉渍幽篁，芳苞坼丛筱。

十万青鸾尾，排空势夭矫。凉翠滃作云，压此一亭小。

年深花𪕋多，境静尘马少。拂檐声飒飒，白蝠大如鸟。

灵幡闪墙阴，夕磬飞木杪。山鬼来窥窗，虚籁天风袅。
喜雪赠梁几道
王安中（宋代）

风色萧骚晚尚微，呼龙连夜布寒威。欲寻海上三银阙，先舞云中万玉妃。

难老松筠增气槩，未春桃李借芳菲。典衣更为来年贺，润泽先从宿种归。
题人移牡丹
黄庶（宋代）

林上春来恰恰忙，安排颜色与春装。
栽培欲报应先发，根柢虽移不改芳。
红药便心减价，黄蜂偷喜蜜添香。
凭君剩酿看花酒，待插花枝满首尝。
过龙里次璧间韵
王缜（明代）

隐隐奇峰玉笋纤，修途尝遍苦酸甜。了知世事无休日，闲看溪头春水添。
拟古十三首 其十一 人生不满百
洪适（宋代）

人生不满百，蟪蛄等春秋。花月多风雨，何不蜡屐游。

朱光忽以多，退舍未易留。生前一杯乐，难与昧者谋。

临流羡芳沚，欢言泛轻舟。
咏早梅
何逊（南北朝）

兔园标物序，惊时最是梅。
衔霜当路发，映雪拟寒开。
枝横却月当，花绕凌风台。
朝洒长门泣，夕驻临邛杯。
应知早飘落，故逐上春来。
八声甘州·记当年
李曾伯（宋代）

记当年、虏压顺昌城，直欲付靴尖。赖君家乃祖，笑麾白羽，净洗腥膻。荆州甘棠蔼蔼，浓墨宇犹鲜。少出拿云手，整顿青毡。好个嫩凉天气，想闻鸡听雁，意气犹忺。看相将喜事，眉色已黄占。祝君龄、有如此酒，举金罍、须放十分添。还知否，封侯事业，正在华颠。
浣溪沙 答平远翁送金桃
王行（元代）

一夜东风落绛葩。几番醲露染丹砂。熟来风吹似仙家。

滴处芳香沾玉笋，破时颜色胜金芽。小儿三采不须誇。
送张先生进实录回任河间得尊字
黄仲昭（明代）

先生问学推渊源，才名早已高闽藩。振铎荣沾雨露恩，春风桃李花盈门。

王畿史牒推讨论，书成亲捧朝天阍。盍簪几度经黄昏，笑谈满坐春阳温。

朔风吹雪飘塞垣，顽云一色连川原。匆匆复驾南归辕，霜芜寒柳堪销魂。

行潦难留瀚海鹍，云霄万里终高骞。此时重扫京华轩，浩歌共醉黄金尊。
少保李公挽词
楼钥（宋代）

戚閈疏恩厚，勋门积庆余。
弓弯飞将臂，架插邺侯书。
六纛秦官重，三槐汉相如。
惜哉终半百，闻者为欷歔。
有感
张以宁（明代）

马首桓州又懿州，朔风秋冷黑貂裘。
可怜吹得头如雪，更上安南万里舟。
酹江月 东原寒食
王恽（元代）

天涯寒食，问东风、底事留连行客。千树芳菲春不管，吹尽枝头红雪。湖水春波，佳人锦瑟，肠断非离索。西来一剑，不堪尘满霜锷。凭仗谁话春愁，一尊浊酒，醉了还重酌。尽日西归归未得，怨煞山中猿鹤。六印双旌，两都无分，此去从吾乐。太行佳处，布衣高卧云壑。
次韵出郊
张扩（宋代）

枝头见春风，恍觉光景逼。人生谩拘挛，且作半日适。

荒郊晴亦好，当费几两屐。会有遮我留，田家罂瓮积。
拟苏少卿寄内
张嵲（宋代）

话别河梁上，踟蹰古道边。
男儿重意气，握节向幽燕。
一来单于庭，五闰犹未还。
黄云愁瀚海，朔雪暗燕然。
寒柳春犹白，河水暖尚坚。
有怀幽闺妇，二八政婵娟。
寄言当永决，欲语讵能宣。
忍苦聊相待，恐乖全盛年。
二事热中肠，吞声徒向天。
纷纷节髦落，泪尽秋风前。
至柳城界远望乌蛮山
夏宗澜（清代）

山色乌蛮近柳城，扁舟夜泊梦还惊。渔镫明灭飞萤坠，人语钩辀老鹳鸣。

险绝关门都号鬼，苍然草木尚疑兵。荒江一望人烟杳，杜宇休啼已泪倾。
效古十九首 其九
黄仲昭（明代）

凌晨步庭外，惟见柏森森。风霜任摇落，翠色长自深。

攀条寄远客，表此一寸忱。所重不在物，以勖岁寒心。
诗赠晚学李君
邢仙老（宋代）

虚皇天诏下仙家，不久星横借客槎。
壁上风云三尺剑，林前龙虎一炉砂。
行乘海屿千年鹤，坐折壶中四季花。
为爱阴符问玄义，更随骊海入烟霞。
官满寓济川馆得叶嘉仲和朱宰梅花诗次韵云作
戴栩（宋代）

爱日经檐暖，游蜂扑纸窗。
吾生岂拘束，一笑俯涛江。
将入衡山酬韵贻别李文舆
罗洪先（明代）

分袂怀兰畹，飞帆倚桂舟。白云何处所，绿树是南州。

古岳连云起，清湘抱月流。凤笙如可望，伫尔太清游。
栖霞寺
赵伯晟（宋代）

栖霞境界何清壮，岳立五峰如列障。
三徵不复见高人，千刻尚能瞻宝相。
摩空老木韵秋声，云屋天岩满意行。
夜阑风定月将午，门外呦呦闻鹿鸣。
题樱桃
李群玉（唐代）

春初携酒此花间，几度临风倒玉山。

今日叶深黄满树，再来惆怅不能攀。
山水画
刘珝（明代）

江上好山开画屏，山上古木参空青。飞流直下几千尺，征鸿南去秋冥冥。

津口谁人远呼渡，桂楫摇摇那肯顾。飘然谢却利名场，海阔天高何所慕。

君不见轮蹄衮衮红尘中，五侯七贵徒其雄。何如此客沧江上，一曲高歌山水风。
怀仙志
徐良策（明代）

瑶琴声绝月黄昏，深院凄凉空掩门。清事已非茶灶冷，痴情曾寄墨卿存。

镜沉秋水菱花影，帐断芙蓉蛱蝶魂。从古芳菲易零落，且将哀绪托啼猿。
别周先生乃嗣还乡
陈繗（明代）

叨陪诗礼事严翁，长少虽殊志气同。窗外唔咿芹泮月，花边吟咏舞雩风。

愧予尚作鸡群鹤，羡子应为鲤化龙。归去简编加用力，青云路上蚤相逢。
秋日即事
俞桂（宋代）

宿有骚人兴，休教世俗知。
郊墟聊晚眺，风月入秋宜。
愁极惟凭酒，囊空却剩诗。
更长人不睡，灯火可亲时。
水调歌头 其五 次韵叔父寺丞林德祖和休官咏怀
叶梦得（宋代）

今古几流转，身世两奔忙。那知一丘一壑，何处不堪藏。

须信超一物外，容易扁舟相踵，分占水云乡。雅志真无负，来日故应长。

问骐骥，空矫首，为谁昂。冥鸿天际，尘事分付一轻芒。

认取骚人生此，但有轻篷短楫，多制芰荷裳。一笑陶彭泽，千载贺知章。
今岁朱樱红熟樽俎间日有此品口占二绝 其一
张侃（宋代）

积雨淋漓花顿空，樱桃满树渍猩红。相陪从事风流里，遥想香灯摇落中。
登抚州拟岘台和李秀峰韵
金武祥（清代）

百战孤城在，巍然峙此楼。几经烽火劫，不尽古今愁。

山色当窗落，江声抱郭流。谁追羊叔子，遐想寄千秋。
远色阁
何耕（宋代）

小小楼居著散仙，渊明真趣本幽然。
招呼云月栏干曲，顾揖江山拄杖前。
独鸟倦归翻落日，谁家晨爨起炊烟。
根尘应接无留碍，笑杀胡僧面壁禅。
行香子
赵师侠（宋代）

春日迟迟。春景熙熙。渐郊原、芳草萋萋。夭桃灼灼，杨柳依依。见燕喃喃，蜂簇簇，蝶飞飞。

闲庭寂寂，曲沼漪漪。更秋千、红索垂垂。游人队队，乐意嬉嬉。尽醉醺醺，歌缓缓，语低低。
赏心亭
刘攽（宋代）

高堂面虚无，水色照群有。不知归流永，但见来帆久。

苍翠前后山，起伏龙蛇走。荒芜六朝旧，独此存不朽。

凉风西北至，萧飒惊户牖。秋意倏已高，玄蝉嘒衰柳。

主人厚宾客，嘉赠随所取。爽豁破萦纡，高凉谢尘垢。

开筵穷日影，玉斗湛清酒。长歌激梁尘，烂醉颇无负。

羁游屡飘荡，攀援每迟后。数公倾盖欢，夙昔故未偶。

夜阑天正黑，出户揽星斗。明发复殊方，行行但回首。
送苏季升出守明州
晁说之（宋代）

四明白发船司空，喘息使君如不容。
自尔怕道四明守，问今何人休吓侬。
丹阳丞相苏公子，气和体正如家公。
坐令山水生清思，云南云北挥毫中。
江瑶海扇不入箸，肯以腥咸水驿供。
百家之产归一器，诏下扫除勤耕农。
皇威海外讋蛟蜃，丽人大舶安得通。
元年新政见此守，丞相苏公真有後。
过家上冢问阿兄，四海澄清眼明否。
缑山引
司马光（宋代）

王子吹笙去不还，当时旧物唯缑山。
山深树老第藏庙，春月秋风空自间。
轘辕左界连商雒，碧瓦朱栏露华薄。
经时掩户庭草深，永书无人涧花落。
徘徊未下日将西，遥望嵩阳烟景微。
鹤驭飘摇向何许，林间空见白云飞。
游永庆寺
舒岳祥（宋代）

惨澹芜城暮，萧疏野树寒。
登山不惮远，反恐下山难。
病中寄知上人
欧必元（明代）

乾坤何处是，身世任萍浮。有相一生苦，无营万事休。

病违听说一，迷复触虚舟。君向禅中隐，吾将物外游。

昙花朝雨湿，祇树晚风幽。坐里心俱息，晓钟何处收。
拾天宝事 其一
王彦泓（明代）

忍笑凝颦倚唾壶，笋香荑嫩捧芙蕖。樱桃树下鹦哥畔，一幅杨妃病齿图。
送李判官
李郢（唐代）

津市停桡送别难，荧荧蜡炬照更阑。

东风万叠吹江月，谁伴袁褒宿夜滩。
观猎三首
刘商（唐代）

梦非熊虎数年间，驱尽豺狼宇宙闲。

传道单于闻校猎，相期不宙过阴山。

日隐寒山猎未归，鸣弦落羽雪霏霏。

梁园射尽南飞雁，淮楚人惊阳鸟啼。

松月东轩许独游，深恩未报复淹留。

梁园日暮从公猎，每过青山不举头。
题侄孙岂潜家平远图
戴复古（宋代）

好山横远碧，平野带林塘。
四望耕桑地，几年云水乡。
海天龙上下，秋日鹤翱翔。
睹物忽有感，无心住草堂。
秋夕书事
刘兼（唐代）

摇落江天万木空，雁行斜戛塞垣风。征闺捣月离愁远，

旧馆眠云旅梦通。郢客岂能陪下里，皋禽争肯恋樊笼。

此心旷荡谁相会，尽在南华十卷中。
送髯高谒方岩
周文璞（宋代）

客舍窘积雨，出门今始晴。
药苗随野饭，燕子看山行。
大道白日晚，闲汀绿芷生。
方岩相见了，为谢草堂兄。
再赋立春效王建三绝 其一
周紫芝（宋代）

苍龙阙角晓光明，日近彤庭瑞雾温。殿下百官犹未入，阁门催引谢春幡。
虹桥绿荫
陆允馨（明代）

村外清溪曲带桥，云林烟树缘萧萧。行人共喜浓阴布，归鸟飞从别浦遥。

细水流花穿晓岸，应龙拖雨涨春潮。何人万里新题柱，香雾淋淳玉栋腰。
咏史
杨再十一（宋代）

张良大父父，相韩五世君。
报仇误一击，佐命筹三军。
灭秦复诛项，兴汉称元勋。
始终心为韩，义烈千载闻。
吾家世臣宋，绂冕兴如云。
於今虽为庶，义不忘宋恩。
国亡幸免死，忍复干禄云。
耻为肤敏士，宁作殷顽民。
明发阶口岸下
杨万里（宋代）

破晓篙师报放船，今朝不似昨朝寒。
梦中草草披衣起，爱看轻舟下急滩。
霅溪夜宴诗（诸神命丽玉唱公无渡河歌）
水神（唐代）

浊波扬扬兮凝晓雾，公无渡河兮公竟渡。

风号水激兮呼不闻，提衣看入兮中流去。浪排衣兮随步没，

沉尸深入兮蛟螭窟。蛟螭尽醉兮君血干，

推出黄沙兮泛君骨。当时君死兮妾何适，

遂就波澜兮合魂魄，愿持精卫衔石心，穷断河源塞泉脉。
新寒
文徵明（明代）

木落见清真，端居物自春。窗虚蝇击纸，院静鸟窥人。

白日经檐短，青衫卒岁贫。新寒满城郭，欲出畏风尘。
题黄立轩西湖百咏三首 其一
萧立之（宋代）

东南诗境有湖山，爱子敲成百咏看。历历眼中都过尽，一檠风雨客窗寒。
次韵别宋希仁
刘克庄（宋代）

四山寂寞南塘死，此事今谁得绪馀。
耳冷不闻前辈论，眼明犹读后生书。
我如蒲柳惊秋早，君似芙蕖出水初。
此别未知重面日，可堪回首送轩车。
舞姬脱鞋吟应制
李泂（元代）

吴蚕八茧鸳鸯绮，绣拥彩鸾金凤尾。

惜时梦断晓妆慵，满眼春娇扶不起。

侍儿解带罗袜松，玉纤微露生春红。翩翩白练半舒卷，笋箨初抽弓样软。

三尺春云入手轻，一弯新月凌波浅。象床舞罢娇无力，雁沙踏破参差迹。

金莲窄小不堪行，自倚东风玉阶立。
东台
张商英（宋代）

迢迢云水涉峰峦，渐觉天低宇宙宽。东北分明睹大海，西南咫尺望长安。

圆光化现珠千颗，耸日初升火一团。风雨每从岩下起，那罗洞里有龙蟠。
清晓江行偕金声侣二首 其二
蒋葆元（清代）

远水接天平，长空露洗清。春云幻奇态，朝旭媚新晴。

溪鸟似相识，山花都未名。甲兵当十万，狐鼠漫横行。
赠轻车
崔颢（唐代）

悠悠远行归，经春涉长道。
幽冀桑始青，洛阳蚕欲老。
忆昨戎马地，别时心草草。
烽火从北来，边城闭常早。
平生少相遇，未得展怀抱。
今日杯酒间，见君交情好。
示椿藏主
释如珙（宋代）

一夏工夫打不彻，百千亿劫不消磨。
金乌玉兔长相逐，雁荡峰头见也麽。
送客归江州
林鸿（明代）

悠悠草色醉离樽，送子东归欲断魂。洛社分携孤剑去，浔阳耆旧几家存。

湓江浪白潮通海，楚地山青柳在门。若见别来相识问，风波此日不堪论。
怀京师
吕本中（宋代）

北风作霜秋已寒，长江浪生船去难。客愁不断若江水，朝去莫去在长安。

长安城外高十丈，此地岂容胡马傍。亲见去年城破时，至今铁马黄河上。

小臣位下才则拙，有谋未献空惆怅。汉家宗庙有神灵，但语胡儿莫狂荡。
挽台湾令高南卿司马鸿飞 其三
查元鼎（清代）

飒飒逞英姿，萧萧鬓雪丝。贼刚擒巨丑，律恨失偏师。

碧血鏖兵处，丹心贯日时。魂归瀛海外，拟赋大招辞。
秋兴
宗衍（元代）

一别空山旧草亭，衣裳五见点秋萤。沙沈短艇馀菰米，苔卧长镵老茯苓。

弱水蓬莱那可到，瞿塘滟滪不须经。归帆早晚吴波里，袅袅凉风望洞庭。
经王处士原居
张籍（唐代）

旧宅谁相近，唯僧近竹关。庭闲云满井，窗晓雪通山。

来客半留宿，借书多寄还。明时未中岁，莫便一生闲。
佘前民白衣庵置酒
罗宁默（清代）

入林且缘径，不知身在山。豁然上空绿，一刹如云闲。

万峰次其前，樵声相往还。折竹落霜粉，长萝垂烟鬟。

故人肯相待，展席青葱间。高秋带静色，百虑早自删。

我何欲为异，临风共颓颜。
和叔崇清明后四绝
王柏（宋代）

安期老子肯过从，每恨清尊不肯空。
好句忽来今日雨，高情终是古人风。
答主敬少参
庄昶（明代）

风汉痴人果是痴，人间此谜岂无疑。梦中说梦元非梦，诗外求诗自一诗。

周茂叔圈无极后，邵尧夫弄一丸时。白头岂有圆融妙，深谢西邕少伯知。
酬程嘉定杨汉州见和三首
洪咨夔（宋代）

六州铁铸错，四海金为瓯。
兴亡几变灭，明月长清秋。
忆从党祸起，中原堕旄头。
月行九霄上，安知下民愁。
年来月食昂，坐复山东州。
洗眼看太平，典衣办芳篘。
流光湿沆瀣，散影凉飕飗。
老子兴不浅，倒尺药玉舟。
为言汉太史，甘心周南留。
不愿皋朔间，蓄之类徘优。
寒食野望
熊孺登（唐代）

拜扫无过骨肉亲，一年唯此两三辰。

冢头莫种有花树，春色不关泉下人。
送李傅侍郎剑南行营
贾岛（唐代）

走马从边事，新恩受外台。勇看双节出，期破八蛮回。

许国家无双，盘江栈不摧。移军刁斗逐，报捷剑门开。

角咽猕猴叫，鼙干霹雳来。去年新甸邑，犹滞佐时才。
奉和圣制同玉真公主过大哥山池题石壁应制
张说（唐代）

绿竹初成苑，丹砂欲化金。乘龙与骖凤，歌吹满山林。

爽气凝情迥，寒光映浦深。忘忧题此观，为乐赏同心。
云中受突厥主朝宴席赋诗
杨广（隋代）

鹿塞鸿旗驻，龙庭翠辇回。毡帷望风举，穹庐向日开。

呼韩顿颡至，屠耆接踵来。索辫擎膻肉，韦鞲献酒杯。

如何汉天子，空上单于台。
天仙子·别怀
王微(明代)（明代）

烟水芦花愁一片。个中消息难分辨。举杯邀月不成三，君可见。侬可见。伊人独与寒灯面。
欲寄封笺情有限，除非做本相思传。几回把笔费沉吟，君也念。侬也念。霜鞯晓路鸡声店。
和沈教授子寿赋雪三首 其三
张孝祥（宋代）

天公作剧已三白，刮面东风利如铁。只今斗米钱数百，更说流民心欲折。

胡儿打围涂塘北，烟火穹庐一江隔。陛下宵衣甚焦劳，微臣私忧长郁结。

尔曹忍冻不足说，我辈何时立奇节。
春残
陆游（宋代）

石镜山前送落晖，春残回首倍依依。
时平壮士无功老，乡远征人有梦归。
苜蓿苗侵官道合，芜菁花入麦畦稀。
倦游自笑摧颓甚，谁记飞鹰醉打围。
海榴
温庭筠（唐代）

海榴开似火，先解报春风。叶乱裁笺绿，花宜插鬓红。

蜡珠攒作蒂，缃彩剪成丛。郑驿多归思，相期一笑同。
七月十六日赐九十一岁老和尚
玄烨（清代）

暑退全消陌上尘，盂兰大喜见姚秦。临风洗钵龙池雨，凝露舒莲鹫岭春。

送节双轮同梦幻，持心半偈见深淳。循环已识盈虚理，不向山僧更问津。
题磐庵作玻璃窗
释宝昙（宋代）

杜陵亦有天尺五，云母不似玻璃深。
西家钟鼓谩劳汝，我自书卷中晴阴。
枕上吟
华岳（宋代）

画角梅花吸晓寒，数声清彻碧云端。
谁知有客愁无寐，一掬乡心不奈酸。
送韩美成帅荆南
郭印（宋代）

何国不生士，汝颍独多奇。
公於辈行中，玉洁了无玼。
少年游宦场，英誉蔚四驰。
郎宿争璀璨，使星胜光辉。
去恶如去草，根本须芟夷。
就义若就渴，事难必勇为。
奸吏戢猛虎，良民抚婴儿。
髦节已历试，人讶锋车迟。
遗爱犹在益，去思今满夔。
行行远荆州，迤逦近丹墀。
深嗟鹢首东，孤猿失攀依。
愁看巫峡内，江山气惨恓。
但同此邦民，日日诵清徽。
它年黄阁下，簪屦或收遗。
吊友人朱子大
周文璞（宋代）

与君昔并丹阳船，形容惘怆俱可怜。
自说宅囿及百年，藏三小可出云烟。
土伯小庙自题扁，持照清池分丑妍。
吁嗟先君方下世，侄子卖半相炒煎。
出寻方伯待救护，与我密者才万钱。
是身灾疢恐凋谢，语未脱口吁皇天。
那知君今亦逝川，洪崖白石梦杳然，
竟从他姓改受廛。呜呼，朱君无归，
归来但见空屋椽，入抱可骨于黄泉。
司马相如琴歌
张祜（唐代）

凤兮凤兮非无皇，山重水阔不可量。

梧桐结阴在朝阳，濯羽弱水鸣高翔。
病中久止酒有怀成都海棠之盛
陆游（宋代）

碧鸡坊里海棠时，弥月兼旬醉不知。
马上难寻前梦境，樽前谁不旧歌辞？目穷落日横千嶂，肠断春风把一枝。
说与故人应不信，茶烟禅榻鬓成丝。
杨山人铸作画梅仙歌见赠诗以答之
姚燮（清代）

冰雪不作六月凉，俗心但忆桃李香。行云流水满天地，不知世事谁短长。

先生呼我为仙子，知否人间春已死。春虽已死吾心生，能摄春心到吾纸。

墨华晕作昏黄烟，先生在侧挥七弦。一弦一声一花白，斗室环花山万笏。

忽于弦尾闻鹤鸣，鹤背高花动明月。魄香如醴月可吞，我画之魄君诗魂。

蓬莱真人俯首避，人天蠢蠢何足论？虚空不碍长袖舞，花底波涛走风雨。

风雨声中万梦漂，梦见花梢玉鸾语。
病中
周密（宋代）

一番春又老，长日病厌厌。黄馘从清减，华颠任白添。

鼠顽翻药灶，蛛嬲罥书签。门巷无来客，冠簪亦懒拈。
竹夫人二首 其二
龚敩（明代）

近见依依引凤凰，不因炎暑沐恩光。玉肌涴汗涟漪碧，素体含风粉黛香。

魂梦凄凉惊岁月，泪痕零落谢君王。天寒自保坚真节，莫倚长门怨夕阳。
赠黄门陈应和侃奉诏使琉球国
湛若水（明代）

平生远游志，万里乘长风。飘飘临倒影，高举淩苍空。

北至北溟北，东至东海东。何其形迹滞，此愿将莫从。

大鹏罹罗网，戢翼居樊笼。之子金闺彦，锦绣罗心胸。

文星见眉宇，嘘气如长虹。又如插六翮，翛然驾高穹。

自言有远役，秉节飞六龙。何以为前驱，雨师与丰隆。

将命遄朱鸟，呵护先祝融。予闻为起拜，高歌壮其行。

持被恋入直，安足为士雄。丈夫志六合，岂在寰堵中。
送罗制参
李流谦（宋代）

平生愿识韩，一见屣履迎。
自揣何所持，徒有汗背惊。
下士公盛德，事贤我真情。
西南大幕府，控制七十城。
自公归奏功，泰阶夜光明。
上前论宾客，岂但丞冰衡。
况公天人学，根本敬与诚。
么麽见事功，万物待生成。
三月涨桃花，镜面江流平。
若为化樯乌，亲送帆楫行。
临风嘿凄然，一纸聊寄声。
上有字加餐，意重千金轻。
勿言暂暌阔，四海如弟兄。
即事 其二
张鸿基（清代）

河房宴后镫船散，丁字帘前子夜歌。除是一株杨柳色，白门秋影更无多。
秋阴
黄淮（明代）

年华才过重阳节，天气浑同酿雪时。始信北来寒更早，还知老雪体旋衰。

樽罍正好浮醽醁，裘帽犹思饰豹麋。恭喜乘舆游猎处，马肥弓劲便驱驰。
赞大慧禅师
释昙华（宋代）

人天之师，佛祖榜样。
顶{左宁右页}一著，匙挑不上。
俾临济价增十倍，起圆悟更无伎俩。
小侄如此赞扬，老胡决定有望。
三十年后脱空话行，也是一番性懆起谤。
同人集双藤书屋罗两峰曹友梅张水屋合作一图纪事
何道生（清代）

三人合画议谁始，两峰友梅张风子。铺将一幅溪藤纸，笔声风风风生耳。

一气呵成十五指，烘染如以水济水。是时木脱秋气高，仿佛满屋生风涛。

瀑布下注势千尺，飞流倒溅茅堂茅。一株两株树磊砢，三人五人恣游遨。

顿令座客发遐想，栩栩竞欲凌云翱。呜呼两峰友梅张风子，肝胆一家乃如此。

吾欲合传一篇续画史。
书喜三首 其三
陆游（宋代）

满川秋穫重赪肩，拾穗儿童拥道边。夜夜江村无吠犬，家家市步有新船。

夺攘不复忧山越，安乐浑疑是地仙。惟有衰翁最知达，避胡犹记建炎年。
天师张大玄祈雪歌
傅若金（元代）

至元二年冬不雪，天子夙夜忧黎民。官庭择日诏方士，台观通天求百神。

留侯之孙住龙虎，世领祠官列圭组。凫舄经时谒紫微，凤章半夜飞玄武。

皇天爱民祈可必，腊雪依微应三日。望拜还闻在竹宫，受釐忽报临宣室。

天地杳默韬玄功，赐余纷纭恩数隆。请和六气辅元化，常使九州歌岁丰。
赠沩山湘书记二首 其一
释德洪（宋代）

山学春愁眉黛，水如含笑花香。睡起凭高凝睇，浅红数笔残阳。
巴里坤
颜检（清代）

背郭岭嵯峨，环城海不波。镇西新府治，拱北旧沙陀。

事纪唐贞观，碑留汉永和。裴公遗迹在，悔未一摩挲。
次韵谢尉公靖同游北园五首
韩维（宋代）

我本岩壑人，何意裨衮阙。
一从谴逐归，林下聊散发。
步堤得幽花，照水见新月。
即此穷朝曛，平夷免歌蹶。
和马伯庸尚书四绝句
王迈（宋代）

步障随车起暗尘，画罗难隔艳阳春。
水边争羡春阳柳，一岁东风一岁新。
听雨
孙诒经（清代）

玉漏频催客未眠，联床剪烛兴无边。推敲细律偿诗债，斟酌新图证画禅。

古木寒声惊夜雨，平原秋色盼晴烟。何时同泛西溪棹，浅水芦花不系船。
自述
陆游（宋代）

早畏危机避巧丸，长安未到意先阑。
心如老马虽知路，身似鸣蛙不属官。
闲驾柴车无远近，旋沽村酒半甜酸。
群儿何足劳情恕，胸次从初抵海宽。
诸友送瑞鸟图与儿益期其宜男之应也因赋一诗以俟和教
区越（明代）

庭前老柏几经秋，天外来禽两白头。一类两雏皆颖异，抽毫纪白总贤流。

莫奇兄弟同三窟，直羡飞腾视九州。再指画图明瑞应，曾闻积善有公侯。
快哉亭
梁有年（明代）

披襟亭上瞰江流，不负乘轺万里游。纵目虚檐何所快，晴波如縠散汀洲。
皇佑四年春重到浦城县南峰寺因怀旧游
陈襄（宋代）

重到南峰寺，寻思九日游。
黄花何处去，白雪有谁留。
薄宦三千里，流光四十秋。
归来见诸子，林下好相求。
绝句六十四首
张伯端（宋代）

玄珠有象逐阳生，阳极阴消渐剥形。
十月霜飞丹始熟，恁时神鬼也须惊。
夜合花 蔼人有看花之约，余乘风便已解维矣
周之琦（清代）

洛水明珠，巫峰仙佩，未如越网千丝。绿悭顾曲，输君暖玉偷携。

青缆解，画船移。怪津亭、折柬来迟。向虹桥去，箫吹夜月，谁唱新词。

西湖西子归时。长记缃裙染翰，罗帕题诗。吟香试茗，依然闷倚空卮。

红袖冷，翠眉低。甚好风、偏妒芳期。倩卢家燕，闲将此恨，说与教知。
次韵周畏知用南轩闻说城东梅十里句为韵六言七首 其七
许及之（宋代）

行歌已闻落梅，寡和犹传下里。好步故难卒行，迅雷那及掩耳。
秋郊晓兴
王庭圭（宋代）

玉露三秋夜，银河八月凉。山虚响相答，江静练浮光。

雨足园蔬茂，年丰稻穟长。不忧群雀噪，鸣凤在朝阳。
自题蜻蜓画卷
王振鹏（元代）

露凉芳草晓风吹，纱翼轻明水影欹。莫便临平山下去，眼睛双眩碧琉璃。
范蜀公挽词二首
黄庭坚（宋代）

公在昭陵日，文章近赤墀。
空嗟伏生老，不侍迩英帷。
去国几三虎，闻韶待一夔。
谁言盖棺了，新乐锁蛛丝。
和吴侍郎朝谒天庆宫
宋祁（宋代）

上路鸣驺远，丛霄故馆开。
华簪尧豸出，轻舄汉凫来。
探妙云敷笈，蠲烦露溢杯。
直须重缔约，飞盖一徘徊。
将之泸郡旅次遂州遇裴晤员外谪居于此话旧凄凉因寄二首
郑谷（唐代）

谁解登高问上玄，谪仙何事谪诗仙，云遮列宿离华省，

树荫澄江入野船。黄鸟晚啼愁瘴雨，青梅早落中蛮烟。

不知几首南行曲，留与巴儿万古传。

昔年共照松溪影，松折溪荒僧已无。今日重思锦城事，

雪销花谢梦何殊。乱离未定身俱老，骚雅全休道甚孤。

我拜师门更南去，荔枝春熟向渝泸。
谒秋崖先生方吏部墓借斗韵
杨公远（宋代）

崖翁底事姓名香，照世文章日月光。
葭坞留荷啼晓露，趼窝埋玉黯斜阳。
碑刊地记生前撰，甃蚀苔痕去后荒。
一炷炉薰瞻警罢，教人空结九回肠。
生米矶之至德观余旧游也尝有题钓矶胡柏七言
赵蕃（宋代）

往游故喜秋无暑，今至还欣夏有凉。
褦襶不能来热客，泠然听我梦还乡。
和伯氏春雨中韵
胡仲参（宋代）

痴寒脉脉压晴莎，春渐三分景未和。
待得浓阴收拾后，花边春色已无多。
沁园春（庆舍第生子）
程节齐（宋代）

自古人言，庆在子孙，端有由来。看长庚孕李，昴星佐汉，福从人召，瑞自天开。曾忆当年，用翁熊梦，岂在区区春祀D63C。只凭个、仁心积累，厚德栽培。

天工信巧安排。试说与君当一笑哉。记年时此际，嗷嗷万口，俾之粒食，活及婴孩。岁始星周，事还好在，故遣麒麟出此胎。何须问，是兴宗必矣，业广基恢。
宗公香莹轩二首 其二
郭祥正（宋代）

素质曾将兰麝熏，开轩有意待游人。请看一架晴空雪，又胜桃源洞里春。
登南城
吴渊（宋代）

江城一眺思悠悠，平楚苍然野水流。衰草寒烟梅老墓，败垣斜日谢公楼。

江山有恨英雄老，天地无私草木秋。万古兴亡俱是梦，丈夫何者为身谋。
县斋十咏·石席
宁参（宋代）

结粹从天匠，周方出翠峦。
宁知磨琢易，须信卷舒难。
角枕清同置，藜床雅并观。
公馀聊偃息，空觉病肤寒。
赠吴昌国二首 其二
朱松（宋代）

忆我少年日，游君大父閒。诸孙嗟契阔，双鬓各斓斑。

未觉归愚晚，俱尝适俗艰。绝知归思急，更觅玉梅攀。
咏梅杂诗
张道洽（宋代）

疎花清晓嫩寒时，粉蝶霜禽总不知。
未有风流如此老，为渠费尽雪桥诗。
登云岩塔二绝
方万里（宋代）

窣堵崔嵬置曲栏，不知身在碧云端。
墨题便是慈恩约，只尺联镳上广寒。
新晴东园晚步二首
杨万里（宋代）

一月秋阴一日晴，山禽相贺太丁宁。
不愁白发千茎雪，随喜黄庭一卷经。
晚雾薄情憎远岭，夕阳死命恋危亭。
孤吟道是无人觉，松竹喧傅菊细听。
满江红 书怀
史达祖（宋代）

好领青衫，全不向、诗书中得。还也费、区区造物，许多心力。未暇买田清颍尾，尚须索米长安陌。有当时、黄卷满前头，多惭德。思往事，嗟儿剧。怜牛後，怀鸡肋。奈棱棱虎豹，九重九隔。三径就荒秋自好，一钱不直贫相逼。对黄花、常待不吟诗，诗成癖。
题月禅师方丈
蒋堂（宋代）

我到云房是有缘，坐移莲刻听禅诠。
江边异日人应记，吏部曾来见大颠。
念奴娇（夏日避暑）
仲殊（宋代）

故园避暑，爱繁阴翳日，流霞供酌。竹影筛金泉漱玉，红映薇花酌箔。素质生风，香肌无汗，绣扇长闲却。双鸾栖处，绿筠时下风箨。

吹断舞影歌声，阳台人去，有当年池阁。佩结兰英凝念久，言语精神依约。燕别雕梁，鸿归紫塞，音信凭谁托。争知好景，为君长是萧索。
自京还始来龙变轩觅故年幽致闲成长句粗写虚
张继先（宋代）

寻得故年香翠团，共将真赏倚阑干。
几随白日飞仙变，半为今朝宝黑乾。
光冷未粘春物笑，影疏来趁月华看。
江南秋景犹繁剧，赖此一襟风月寒。
贡院奏号奉呈同舍诸公
刘弇（宋代）

朝来甲乙去闻天，喜色胚腪淡墨前。干斗已应千剑跃，抟风谁是一鹏骞。

路歧稳步青霄近，闾里倾心古语传。收拾春光终未晚，烂游端属绿衣鞭。
七星岩
蓝智（明代）

何年七星降人间，罡风吹作山头顽。九疑云晴两峰失，五老天清双剑攒。

桂林茫茫石如簇，散漫崩腾走平陆。雁行斜落大江濆，屏嶂横开叠苍玉。

初疑女娲补天馀，又如禹凿龙门孤。神光傍射轸翼上，斗柄正指西南隅。

下有洞穴不可测，虎龙昼伏龟蛇蛰。云根近接勾漏深，海气常带蓬莱湿。

我欲举手招群仙，骖鸾直上虚皇前。斟酌元气作雷雨，一洒五岭歌丰年。
蝶恋花
晏殊（宋代）

梨叶疏红蝉韵歇。银汉风高，玉管声凄切。枕簟乍凉铜漏咽。谁教社燕轻离别。

草际蛩吟珠露结。宿酒醒来，不记归时节。多少衷肠犹未说。朱帘一夜朦胧月。
南苑阅马
玄烨（清代）

渥洼龙种雪霜同，毛骨天生气格雄。八骏齐观南苑里，岂誇当日玉花骢。
章台柳 其一
毛奇龄（清代）

杨柳枝，莫教折。留绾衫前散巾结。只恐飞花上紫纶，认作摇郎鬓边雪。
永和县上已
王驾（唐代）

记得兰亭祓禊辰，今朝兼是永和春。
一觞一咏无诗侣，病倚山窗忆故人。
江上古迹四咏 其二 胥歌村
张廷寿（清代）

阳春白雪倩谁调，楚客当年夜度昭。故国河山悲击剑，英雄途度怅吹箫。

风寒芦渚馀生寄，月落苏台一梦遥。三尺属镂千古恨，至今怒涌浙江潮。
观老杜久客一篇其言有感于吾心者因为八咏 其六 伤时哭贾生
程俱（宋代）

僭逆真苕燕，腥膻尚井蛙。苍生困徵敛，黄屋久咨嗟。

北狩终当返，东巡亦未赊。皇基甚宏远，四海会为家。
读书
陆游（宋代）

少从师友讲唐虞，白首襟怀不少舒。
旧谓皆当付之酒，今知莫少信吾书。
朱黄参错鸡鸣後，签帙从横月堕初。
抚几欣然时有得，此翁作计未全疏。
晚投南村
卫叶（唐代）

客行逢日暮，原野散秋晖。南陌人初断，西林鸟尽归。

暗蓬沙上转，寒叶月中飞。村落无多在，声声近捣衣。
念奴娇（次韵张仲远，是日醉甚，逃席）
张纲（宋代）

论思厌久，动莼鲈清兴，轻辞丹极。佩玉腰金归故里，光照湖山秋色。八座仪刑，九重尊宠，才大今词伯。汉家豪俊，一时谁是勍敌。

三径旧日家声，华堂深稳处，频开瑶席。春在壶中真自有，一境珠宫仙掖。谭尘挥风，罚筹如猬，数困尊前客。故应元放，举杯狂醉轻掷。
日涉园次韵五首 其四 茶岩
罗愿（宋代）

岩下才经昨夜雷，风炉瓦鼎一时来。便将槐火煎岩溜，听作松风万壑回。
广陵城西与蔡德玄别
欧大任（明代）

君为赵人我南粤，曾过邯郸未交谒。高歌丛台孟春月，太行苍苍冰欲裂。

抱毡随牒广陵城，同官意气如平生。爱君然诺有古谊，顾我肮脏非世情。

琼花几醉淮南酒，玉糁同餐江上羹。黄子湖头波浪骇，孙家楼上梦魂惊。

持鞭兀睡市皆笑，引满酣歌坐尽倾。三年历落眼中事，一官何有世上名。

是时移君教沔县，而我改秩光州行。芜城西郊雪千点，我向中原君向陕。

骑马南遵汝水长，听鸡西渡褒城险。残冬跋涉征衣薄，万里关山别怀黯。

风期浩荡本相亲，此别分镳泪满巾。他年倘出洺河路，还访邯郸挟瑟人。
怀谨常三首 其三
吴则礼（宋代）

我有铜鼎汤，快瀹龙焙香。政使浇舌本，君无问糟床。
不饮
胡仲弓（宋代）

之子青州裔，生来契分疎。
难从将进酒，屡下绝交书。
翁面空浮虮，樽前但取鱼。
任他贤与圣，清浊不关渠。
句
官人子弟（宋代）

细草行縢路，垂杨席帽风。
梅
方一夔（宋代）

玉妃破白入春宫，万紫千红立下风。老树冰霜皴剥后，寒枝烟水有无中。

月横山馆笛初起，人立溪桥马欲东。为寄故人无信息，更凭健笔入诗筒。
次韵李子泽中秋无月
周紫芝（宋代）

月在愁云黯淡中，绿樽谁与共秋风。君家自有人如玉，袅袅停停似楚宫。
闻杨和卿在馆中读易不去手赠以诗
家铉翁（宋代）

人人读医经，知尊黄与岐。
杨子读医经，乃以羲文周孔而为归。
易中有妙义，医中之奥与易相表里。
六十四卦字字是心法，八十一篇篇篇具易理。
神圣工巧莫向外边求，洁净精微只此本心是。
君观恒卦字之文，左心右日合而成。
心体湛然绝纖翳，日新又新常惺惺。
要之医经本自易经出，前圣作之后圣述。
子以医心会易心，三部九候中间有太极。
谢赵宰拜襄敏墓并留题二首
王阮（宋代）

河湟人去锁春芜，三步遥勤一束芻。
盛事发挥千古烈，英词嘘动百年枯。
故家零落今朝遇，此段孤高近世无。
地下结成无限草，待公肃甲破幽都。
大雨水忧三堰决坏且念吾挺之在病无与共此忧
李石（宋代）

秋夏之交天雨水，水来不少热更多。
火光焰焰毒人肺，不惜一湿倾天河。
韩湘子赞
白玉蟾（宋代）

白雪满空夜，黄芽一朵春。蓝关归去后，问甚世间人。
送王时亨舍人帅蜀二十韵
史浩（宋代）

文翁上岷江，风化亟飞扬。峨峨当代间，辈出王马扬。

挽彼石室当，濯此锦绣肠。遂令蜀士夫，至今能文章。

武侯隐偏地，云龙适相值。纯诚革斯俗，三代可立致。

千载凛如生，老柏犹英气。遂令蜀士夫，至今抱忠义。

乖崖一专城，四海喧嘉名。发奸照幽伏，世仰如神明。

蠹弊迹已去，灵祠俎犹腥。遂令蜀士夫，至今有能声。

清献镇南峤，馀风弭贪暴。琴鹤适自随，薏苡雅非好。

熙朝庆登崇，深仁格穹焘。遂令蜀士夫，至今秉清操。

英英王紫微，横金拥旌麾。五十四州地，和气濛烟霏。

兼美数君子，士夫得其依。行行报政成，天子伫公归。
舟行欲访三茅践许宗师鹤会之约
俞德邻（宋代）

涧饮岩栖愿已违，小舟拂晓泛涟漪。蒲丛露冷泣姑恶，木末云深叫子规。

山近三茅便杖屐，酒沽五里带糟醨。乘风俓拟寻幽躅，莫负当年汗漫期。
寅夫示再登鼓山四诗仆虽不获同游然来诗不可虚辱次韵奉谢且致归班之饯
程钜夫（元代）

胜处心知只耳闻，却因君句得奇芬。海天昏黑龙行雨，楼阁青奇蜃吐云。

仙境烟霞从痼疾，诗家风月要平分。悠然佳兴谁能败？俗吏当前自纠纷。
掩萧斋
贺铸（宋代）

落日逢迎朱雀街。共乘青舫度秦淮。笑拈飞絮罥金钗。

洞户华灯归别馆，碧梧红药掩萧斋。顾随明月入君怀。
有志
佚名（隋代）

天下无难事，在乎人为之。不为易亦难，为之难亦易。
吾非千里马，然有千里志。旦旦而为之，终亦成骐骥。
题花树
杨衡（唐代）

都无看花意，偶到树边来。可怜枝上色，一一为愁开。
发南楼度雁门关二首 其一
元好问（金朝）

鸡声未动发南楼，涧水随人向北流。欲望读书山远近，雁门关上懒回头。
洞庭阻风舟中无俚小饮径醉得句辄书 其四
李岳生（清代）

女萝薜荔漫裁衣，煮石休粮计亦非。三窃仙桃不科罪，瑶池能念岁星饥。
郴江百咏并序·西楼
阮阅（宋代）

危楼百尺对东山，帘幕秋风卷暮寒。
每向残阳新月看，几人曾此凭栏干。
对西山因忆昨游
郭之奇（明代）

西山积爽不轻吹，日抱秋光隐翠微。定性于朝容一见，玄心何翠可孤违。

昨游岩壑经云闭，今忆松盘羡鸟飞。欲理前盟相告语，烟霞久已择人归。
夜过鄱阳湖三首 其三
章谊（宋代）

鄱阳湖面三百里，草树云山望里无。月夜扁舟讶何许，一天星汉近相趋。
雪夜问梅
姜补之（宋代）

一年春事五更初，梦觉寒香乍有无。
门外不知深浅雪，只应消瘦玉肌肤。
缘阴门巷为何公平
董纪（明代）

薰风时候百花零，绿树阴中旧户庭。几度胡床移不倦，数声茶臼睡初醒。

右军醉写笼鹅帖，道士亲传相鹤经。莫向西家频唤酒，墙头最惜薜萝青。
黄茅滩
宋琬（清代）

群山夹江流，其形如囊橐。缅想太古前，神功劳斧削。

直下塞坤维，高空插冥漠。崩浪屡洄漩，层峦迭参错。

罨画象楼台，岧峣类城郭。翠含青黛光，白者为粉垩。

沿回路已穷，侧转忽开拓。烟际见渔舟，遥遥一秋箨。

涉险却恬嬉，胜赏反惊愕。浑似逢异书，披览得约略。

行行止三舍，樵爨倚山脚。方音闻鹧鸪，暝色下猱玃。

汹汹怒涛哀，凫凫山泉弱。兴来抽短毫，庶几慰飘泊。
八声甘州
沈钦（清代）

有吴僧、醉倒墨池边，西风暗吹芳。对苍髯冷挂，龙珠万颗，晴映经窗。却似仙人黄鹤，笛里换时光。静处观生意，竹老梅荒。
犹说当年分种，是枯槎远驾，万里途长。信留真何许，烨烨楮毫香。□前度、离宫别馆，正金铺、深掩绿苔床。都休问，一番展卷，清昼生凉。
寿范漕
吴泳（宋代）

豫章富人物，山谷人中豪。
虽从老坡来，颇服舂陵高。
泰和善鼓琴，涪水不拟骚。
安知百世士，於此还一遭。
拨棹歌 其九
德诚（唐代）

问我生涯祇是船，子孙各自赌机缘。不由地，不由天，除却蓑衣无可传。
次韵郤子中学句游岳山携怪石归
释德洪（宋代）

衡岳乘春著意游，诗词不独锦囊收。又携峰顶云房石，归致闲斋夏簟秋。

尘下笑谈且同梦，胸中泾渭自分流。忽惊几案寒层出，卧看令人忆故丘。
读史
陆游（宋代）

王侯到底是虚名，何物能为我重轻！徒步出关胡不可？向来常笑弃繻生。
雨打牡丹花残二首 其一
释函是（明代）

春光得令自翩韆，富贵谁知但目前。一夜残红风雨扫，净梳枝叶待来年。
巴賨旅寓寄朝中从叔
郑谷（唐代）

惊秋思浩然，信美向巴天。独倚临江树，初闻落日蝉。

哀荣悲往事，漂泊念多年。未便甘休去，吾宗尽见怜。
郡圃残雪三首
杨万里（宋代）

南风融雪北风凝，晚日城头巳可登。
莫道雪融便无迹，雪融成水水成冰。
挽朱南伯
陆文圭（元代）

爵齿不踰德，天乎夺此君。官才称主簿，郎已转修文。

玉质埋黄壤，葩辞散彩云。从今书带草，不独郑公坟。
金凤曲为周生菘畴作 其五
孙原湘（清代）

果然公瑾似醇醪，情比秋江八月涛。学赋梅花篇未了，又弹清泪赋离骚。
东斋杂书十二首 其十一
陆游（宋代）

养生有妙理，省事与寡言。于此能力守，众说皆其藩。

扰扰斲汝本，譊譊伤汝魂。要当俱置之，息深踵自温。
闲吟
白居易（唐代）

自从苦学空门法，销尽平生种种心。

唯有诗魔降未得，每逢风月一闲吟。
临江仙 题顾符稹画
吴重憙（清代）

岭上白云低贴水，满山风色泠泠。东南画阁有人凭。

误疑茶鼎爇，烟霭袖边生。

隔著粼粼溪百尺，丹崖翠巘如屏。一川鳞甲起秋声。

峰峦连复断，天外补遥青。
次韵刘景文赠傅曦秀才
苏轼（宋代）

窈眇文章宜和寡，峥嵘肝肺亦交难。
未能飞瓦弹清角，肯便投交戏泼寒。
忽见秋风吹落水，遥知霜叶满长安。
诗成送与刘夫子，莫遣孙郎帐下看。
眼中
元好问（金朝）

眼中时事亦纷然，拥被寒窗夜不眠。
骨肉他乡各异县，衣冠今日是何年？
枯槐聚蚁无多地，秋水鸣蛙自一天。
何处青山隔尘土，一庵吾欲送华颠。
题神霄宫 其二
蔡京（唐代）

参差碧瓦切昭回，绣户云輀次第开。仙伯九霄曾付托，得随真主下天来。
海际民田
张侃（宋代）

良田水旱不妨耕，海际成田禾罕生。一夜潮来留剩水，民家辛苦望西成。
二贤堂 其一
曾肇（宋代）

天骥精神凤羽仪，青云天路此委蛇。由来道谊千钧重，不独文章一世师。

史牒已传三黜赋，骚人谁继八哀诗。有时无命非今日，从古长沙贾傅悲。
示如梦禅人行脚
释原妙（宋代）

閒处休居静莫住，转入转深转幽固。纵至深深尽底时，更须知有那一步。

昔日曹溪亲到来，今时往往多差互。若非丧尽目前机，倒岳倾湫无觅处。
酹江月（五日和尹存吾，时北人竞鹭洲渡）
刘辰翁（宋代）

棹歌齐发，江云暮、吹得湘愁成雨。小酌千年，知他是、阿那年时雨午。日落长沙，风回极浦，黯不堪延伫。吴头楚尾，非关四面为楚。

几度唤起醒累，淋漓痛饮，不学愁余句。踏鲤从鼋胥涛上，怎不化成龙去。越女吴船，燕歌赵舞，世事悠悠许。明朝寂寂，双双飞下鸣鹭。
赠张君
马廷鸾（宋代）

世间草隶是云礽，汲冢深埋唤不譍。
五百年间徐骑省，一千年后李阳冰。
与夏国舅
释印肃（宋代）

白日上升非偶尔，刹那成佛亦如然。
个中迥超声色外，恩光满如意连天。
好明廓彻非思量，一受皇书遍普贤。
江西风月光无尽，帝里真如万法圆。
当处饮吞无不足，护持秘密不休年。
用韵赋岁暮田家叹闻之者足以戒也
虞俦（宋代）

催科里正莫频频，望麦登场更浃旬。
纨绔向来无饿死，黄冠此去罢迎神。
田间作苦谁怜汝，天上调元合有人。
自叹农家消底物，百金斗米便回春。
碧天桥
释大香（明代）

桥夜寂行舟，天影淡空水。独有无事僧，往来明月里。
次韵张甥棠美昼眠
苏轼（宋代）

炎歊六月北窗凉，更觉甘如饭稻粱。
宰我粪墙讥敢避，孝先经笥谑兼忘。
忧虞心谢知时雁，安稳身同挂角羊。
要识熙熙不争竞，华胥别是一仙乡。
休日同宋遐叔诣法云遇李公择黄鲁直公择烹赐茗出高丽盘龙墨鲁直出近作数诗皆奇绝坐中怀无咎有作呈鲁直遐叔
张耒（宋代）

休日不造请，出游贤友同。城南上人者，宴坐花雨中。

金貌散香雾，宝铎韵天风。鸟语演宝相，饭香悟真空。

尚书三二客，净社继雷宗。黄子发锦囊，句有造物功。

握中一寸煤，海外千年松。谁降午睡魔，赐茗屠团龙。

晁子卧城西，咫尺不可逢。岂无坐中客，终觉少此公。

归帽见新月，扑衫暮尘红。困眠有馀想，却听寺楼钟。
奉怀太史公用尽字韵
方孝孺（明代）

隆替存恒期，含生会当尽。独遭诬枉搆，既往有馀悯。

哀彼草昧初，遗黎困戈盾。英雄逞割据，未暇分牡牝。

公来作蓍龟，王略见封畛。上为宗社镇，下为邦国准。

旂常揭日月，钟罄罗簴簨。讽谏陆贾多，制作张华敏。

格天诚密运，恤物涕潜陨。气回穷冬温，力导大川引。

竭忠职调护，垂老辞疾疢。谓可乐桑榆，相从拾芝菌。

安知事乖谬，玄造独何忍。颠顿万里行，流离阖门殒。

所馀巳无几，犹受饥冻窘。自顾受深知，无能效赒赈。

是非属公议，不以穷达泯。终古仰大名，昭回配箕轸。

纷纷荣辱论，百世同一哂。三叹秋风前，目送高飞隼。
绵扇偶吟一首
苏籀（宋代）

拏云擘茧写兰亭，洴絖娃宫箑柄成。
皎洁中规捐月斧，清雄消柄并桃笙。
玉毫躔内乘鸾女，冰鉴光中墨客卿。
爱惜御冬充便面，辟寒抚勉燠屯营。
汾阴十首
真宗（宋代）

博厚流形，秉险成德。
柔顺利正，直方维则。
明祗格思，素汾之侧。
祗载吉蠲，宸心翼翼。
清明日与友人游玉粒塘庄
来鹄（唐代）

几宿春山逐陆郎，清明时节好烟光。归穿细荇船头滑，

醉踏残烟屐齿香。风急岭云飘迥野，雨馀田水落方塘。

不堪吟罢东回首，满耳蛙声正夕阳。
玉汝惠猫头笋
韩维（宋代）

汉臣问鹏曾游地，腊祭迎猫始出林。
解箨光先凝片玉，含甘珍重等兼金。
江神子（临安道中）
李弥逊（宋代）

梦中北去又南来。饱风埃。鬓华衰。浮木飞蓬，踪迹为谁催。自笑自悲还自误，一杯酒，鼻如雷。

晓舆行处觉春回。屑琼瑰。糁□苔。病眼冲寒，欲闭又还开。近水人家篱落畔，遥认得，一枝梅。
夜吟
濮文暹（清代）

帘卷香依旧，书抛睡未曾。雨声在黄叶，秋影坐青镫。

官事远行客，孤怀入定僧。平生辛苦地，霜月碧澄澄。
早梅 其二
李錞（宋代）

雄蜂雌蝶两纷纷，梅子花香着莫人。风急落芙无藉在，已应先减几多春。
早秋偶然作寄宋景濂四首 其一
吴莱（元代）

西风吹梧桐，一叶两叶积。故书翻有尘，雄剑挂在壁。

时非合穷困，事到即辉赫。除却双鹿行，门前少人迹。
刁少府优善堂
段成己（金朝）

取兼戒不周，取善贵不遗。理能兼众美，何必劳营为。

奈何当涂兼，好以智自私。身勤事仍左，终日徒纷披。

君侯本将种，磊落真男儿。延英辟宾馆，下问质所疑。

优善题其颜，美意良可知。永怀正子贤，千古犹一岐。

休休好善心，一出忠厚资。片善或可取，不厌蓬茅卑。

兼轻千里遥，愿吐胸中奇。投诚尽实理，入耳无谀辞。

从容谈笑閒，万事无不宜。三年报政成，龊龊何其迟。

潜令十万家，共煦晴春曦。退食自高堂，何虑复何思。
黄鹤楼
卢郢（宋代）

黄鹤何年去杳冥，高楼千载倚江城。
碧云朝卷四山景，流水夜江三峡声。
柳暗西州供聘望，草芳南浦遍离情。
登临一晌须回首，看却乡心万感生。
宣城见杜鹃花
李白（唐代）

蜀国曾闻子规鸟，宣城还见杜鹃花。
一叫一回肠一断，三春三月忆三巴。
罗解元母胡氏挽诗
洪咨夔（宋代）

三世不异爨，一门皆力书。
此风今所少，他行特其余。
藻锜明疏牖，萱窝护碧除。
春光元自在，遗梦杳安舆。
水调歌头 丙辰九日，从猎涿水道中
蔡松年（宋代）

星河淡城阙，疏柳转清流。黄云南卷千骑，晓猎冷貂裘。我欲幽寻节物，只有西风黄菊，香似故园秋。俯仰十年事，华屋几山邱。倦游客，一樽酒，便忘忧。拟穷醉眼何处，还有一层楼。不用悲凉今昔，好在西山寒碧，金屑酒光浮。老境玩清世，甘作醉乡侯。
春日杂兴十五首 其四
华镇（宋代）

韶光入南园，芳树啭珍禽。弄月晓烟际，吟风夕阳林。

间关调巧言，玲珑韵鸣琴。密传青帝意，说尽阳和心。

采之芳林幽，置之华堂深。愿言几席间，时听林中音。

朝餐屑昆玉，彫笼饰南金。引盼结绮疏，弄影高梧阴。

三旬春欲暮，写此如簧吟。
经济宁新闸
林光（明代）

湖水汪汪没晓汀，远山几点列晨星。云黄黍粟秋风满，雨洽虾晨水浪腥。

流潦漫堤奔破闸，孤舟瞥眼走惊霆。避蛟不遣船灯照，一枕疏更到谷亭。
杂曲歌辞 其二
贺兰进明（唐代）

君不见门前柳，荣耀暂时萧索久。君不见陌上花，狂风吹去落谁家。

邻家思妇见之叹，蓬首不梳心历乱。盛年夫婿长别离，岁暮相逢色已换。
九月一日戴时可酒边
陈著（宋代）

不知今日是何时，只管飞毫醉梦诗。
天地本来宽著我，可曾寒饿一低眉。
泛宫亭湖
刘删（南北朝）

回舻乘派水，举帆逐分风。滉瀁疑无际，飘扬似度空。

樯乌排鸟路，船影没河宫。孤石沧波里，匡山苦雾中。

寄言千金子，安知万里蓬。
次韵答应德茂雪后远寄
戴表元（宋代）

山中不来久，何处度残年。
人闷如中酒，村荒似禁烟。
将茶冰箸煮，移枕雪蓬眠。
更肯狂歌否，春风双玉船。
次韵李季龙希膺 其二
曾广钧（清代）

金门衰柳照离筵，中酒何人闻杜鹃。紫逻云山深驿骑，素波箫鼓汎楼船。

兰成词赋江南怨，文纪乡关下杜田。一夕薰炉散欢笑，赠君秋色满华鞯。
南征
彭秋宇（宋代）

圣皇神武志规恢，南国胡为贡未来。
铜柱地荒云隔断，珠崖天尽雁飞回。
秋风曾见秦师出，晓日今闻汉诏哀。
中国有人终慕化，且看万象乐春台。
七月十六夜对月有感
徐瑞（宋代）

神游赤壁水光浮，想见元丰壬戌秋。甲子四周月长好，更无人续宋风流。
感皇恩
李纲（宋代）

九日菊花迟，茱萸却早。嫩蕊浓香自妍好。一簪华发，只恐西风吹帽。细看还遍插，人忘老。

千古此时，清欢多少。铁马台空但荒草。旅愁如海，须把金尊销了。暮天秋影碧，云如扫。
答杜九重过东门
刘敞（宋代）

共醉江南日落春，悲歌一曲思离人。却寻陈迹愁先乱，况复青青柳色新。
送友人
胡仲弓（宋代）

才到离亭泪满衣，云山千里梦相随。
石州一曲阳关酒，窨约归来是几时。
华亭十咏·寒穴
唐询（宋代）

绝顶干云峻，寒泉与穴平。
还同帝台味，不学陇头声。
夜雨遥源涨，秋风颢气清。
谁云蔗浆美，才可析朝酲。
卜子夏
徐钧（宋代）

宣尼生不到西河，圣化难沾觖望多。
商也天教生独晚，为分一脉阐文科。
八声甘州·步晴霞倒影
吴文英（宋代）

步晴霞倒影，洗闲愁、深杯滟风漪。望越来清浅，吴歈杳霭，江雁漪飞。辇路凌空九险，粉冷濯妆池。歌舞烟霄顶，乐景沈晖。别是青红阑槛，对女墙山色，碧澹宫眉。问当时游鹿，应笑古台非。有谁招、扁舟渔隐，但寄情、西子却题诗。闲风月，暗销磨尽，浪打鸥矶。
篆畦春日有怀正仲
舒岳祥（宋代）

别来成隔岁，即是久相疏。
咏物追唐律，名亭学史书。
荑柔春霰后，花韵午晴初。
閒日有閒谭，人生无逸居。
偈颂七十六首
释子益（宋代）

忆昔玉几时，分贓不合火。
今日蓦相逢，信然众恁麽。
不恁麽，睦州担板，
云门脚跛。
和元帅月鲁胡突公子强横竟以赃败同宪岳公齐高王马二宪掾实共事云
聂古柏（元代）

好雨崇朝洗瘴淫，越王台上一登临。鳄鱼已逝白波静，游鲲变化沧溟深。

六祖泉临千岁水，百蛮航贡五天金。九重贝阙云深处，万里孤云寸草心。
江神子
虞某（宋代）

相逢只怕有分离。许多时。暗为期。常是眉来眼去、惹猜疑。何似总休拈弄上，轻咳嗽、有人知。

终须买个小船儿。任风吹。尽东西。假使天涯海角、也相随。纵被江神收领了，离不得、我和伊。
挽湛然社兄 其一
释通岸（明代）

颇适庄生乐，逍遥自不同。独醒诸梦远，多病万缘空。

戏舞沙边鹤，徐来水面风。何人将紫竹，吹弄月明中。
螃蟹咏
曹雪芹（清代）

持螯更喜桂阴凉，泼醋擂姜兴欲狂。
饕餮王孙应有酒，横行公子竟无肠。
脐间积冷谗忘忌，指上沾腥洗尚香。
原为世人美口腹，坡仙曾笑一生忙。
次韵复湛泉翁寄读兴国生祠碑诗四首 其二
卢宁（明代）

利民事要实心为，石泣山头怕作碑。岂有桐乡朱邑爱，奉尝不愧郭西祠。
同余汝霖游西湖观天竺观音永怀林和靖三绝
胡寅（宋代）

岩前晴日荫树，林下微风来兰。
临水更无尘想。望云时有遐观。
深夜独步思兄南伯举杯扣门则卧矣
高鹏飞（宋代）

绿柳桥边古道横，乾坤寂寂夜三更。月窥门处君高卧，露湿衣时夜独行。

杯酒孰同驱俗意，天风时下步虚声。明朝世界尘依旧，试挽银河一洗清。
送汤西崖归西泠
陈锡嘏（清代）

马蹄经岁踏京华，忽逐征鸿去路赊。何物关心归思急，孤山开遍早梅花。
举酒吟
邵雍（宋代）

闲与宾朋饮酒杯，杯中长似有花开。
清谈才向口中出，和气已花心上来。
物外意非由象得，坐间春不自天回。
施之天下能如此，天下何忧不放怀。
秋风二首 其一
释函是（明代）

飕飕不可闻，霜叶落纷纷。送雨归深壑，催钟度远云。

一帆天外至，众籁枕边分。萧索当秋意，冷然聊赠君。
分山岭望灵宝峰
薛能（唐代）

千寻万仞峰，灵宝号何从。盛立同吾道，贪程阻圣踪。

岭奇应有药，壁峭尽无松。那得休于是，蹉跎亦卧龙。
送道成禅者
释重显（宋代）

曹溪流，非止水。一点忽来，千波自起。直须钓鳌钓鲸，莫问得皮得髓。

君不见石头有言兮，圣不慕他，灵不在己。成禅成禅，谁家之子。
宋梅圣俞有儗王维观猎诗嫌其不类因更儗之
曹家达（清代）

笳鼓暮开营，材官猎北平。天风响鸣镝，野烧上边城。

远逐盘雕处，还誇谈虎情。归途一呼啸，苍莽乱山横。
正月十八日晴霁登柯
张耒（宋代）

柯山通细履，幽步近青红。送目无穷浪，吹花尽日风。

馀生付沮溺，高论看夔龙。陈许春多雪，吾行亦欲东。
忆篆畦
舒岳祥（宋代）

流水人千里，清风酒一尊。
乌头何日白，鹤发几人存。
石树根基壮，秋虫羽股繁。
殷勤问来使，元亮欲归园。
周五声调曲 征调曲 五
庾信（南北朝）

纤纤不绝林薄成。
涓涓不止江河生。
事之毫髪无谓轻。
虑远防河乃不倾。
云官乃垂拱大君。
凤历唯钦明元首。
类上帝而禋六宗。
望山川而朝羣后。
地镜则山泽俱开。
河图则鱼龙合负。
我之天纲莫不该。
阊阖九关天门开。
卿相则风云玄感。
匡赞则星辰下来。
既兴室之三圣。
乃举唐朝之八才。
莘臣参谋于左相。
大老教政于中台。
其宜作则于明哲。
故无崇信于奸回。
鹧鸪天·水荇参差动绿波
辛弃疾（宋代）

水荇参差动绿波。一池蛇影噤群蛙。因风野鹤饥犹舞，积雨山栀病不花。名利处，战争多。门前蛮触日干戈。不知更有槐安国，梦觉南柯日未斜。
大涤洞留题
裴良杰（宋代）

杖屦乘闲历众山，俄惊凡迹到仙坛。
清潨潄玉一川媚，瑞气浮空两洞寒。
风入乔松琴弄操，烟笼远岫灶烧丹。
我今聊此凝双眼，徒觉壶中世界宽。
鸠杖先生旨趣深，探直搜隐事幽寻。
顶头有眼谁能识，心鉴无尘物莫侵。
洞里烟霞人不老，水边花木自成阴。
乞师金鼎丹炉火，为慰平生觉道心。
六州歌头·晨来问疾
辛弃疾（宋代）

晨来问疾，有鹤止庭隅。吾语汝。只三事，太愁予。病难扶。手种青松树。碍梅坞。妨花迳，才数尺。如人立。却须锄。秋水堂前，曲沼明於镜，可烛眉须。被山头急雨，耕垄灌泥涂。谁使吾庐。映污渠。
叹青山好，檐外竹，遮欲尽，有还无。删竹去，吾乍可，食无鱼。爱扶疏。又欲为山计，千百虑，累吾躯。凡病此。吾过矣。子奚如。口不能言臆对，虽扁鹊、药石难除。有要言妙道，往问北山愚。庶有瘳乎。
浑醉庵诗
王之望（宋代）

人间岁月都几许，醉裹光阴差较长。
千日不醒终有尽，百年浑得要为常。
故人屡过无穷巷，一室能宽有醉乡。
好事不妨多酌我，我来无复次公狂。
野田黄雀行
翁心存（清代）

游莫逐，雕陵鹊。栖莫近，瑶台鹤。瑶台露冷铩羽翰，雕陵风高遇矰缴。

黄云夹陇粱稻肥，关河阻绝不得飞。鸥波浩荡，鸟道崄巇。

鹰鹯下视，罻罗高施。黄雀行，声正悲，野田余粒啄欲尽，蓬蒿满目将安之。
一枝花·杭州景
关汉卿（元代）

普天下锦绣乡，环海内风流地。
大元朝新附国，亡宋家旧华夷。
大秀山奇，一到处堪游戏，这答儿忒富贵。
满城中绣幕风帘，一哄地人烟凑集。
[梁州第七]百十里街衢整齐，万余家楼阁参差，并无半答儿闲田地。
松轩竹径，药圃花蹊，茶园稻陌，竹坞梅溪。
一陀儿一句诗题，一步儿一扇屏帏。
西盐场便似一带琼瑶，吴山色千叠翡翠。兀良，望钱塘江万顷玻璃。
更有清溪绿大，画船儿来往闲游戏。
浙江亭紧相对，相对着险岭高峰长怪石，堪羡堪题。
[尾]家家掩映渠流大，楼阁峥嵘出翠微，遥望西湖暮山势。
看了这壁，觑了那壁，纵有丹青下不得笔。
寒食有感
曹勋（宋代）

辇下相知把酒稀，更逢寒食泪沾衣。
五浆道路何尝馈，三径荒芜未得归。
春事沉沈寒惨惨，暮烟漠漠雨微微。
杏花零落春还半，空看帘间燕子飞。
春夜温故六言二十首
刘克庄（宋代）

私怨有公论者，反噬非人情哉。
颖叔发修阴事，资深叹轼奇才。
留题南楼二绝
欧阳修（宋代）

偷得青州一岁闲，四时终日面孱颜。
须知我是爱山者，无一诗中不说山。
水调歌头（和马观复中秋）
刘辰翁（宋代）

不饮强须饮，不饮奈何明。也曾劬秃当了，依旧滑如冰。一吸金波荡漾，再吸琼楼倾倒，吾杓亦长盈。试入壶中看，只似世间晴。

饮连江，江连月，月连城。十年离合老矣，悲喜得无情。想见凄然北望，欲说明年何处，衣露为君零。同此大圆镜，握手认环瀛。
襄州试白云归帝乡
黄滔（唐代）

杳杳复霏霏，应缘有所依。不言天路远，终望帝乡归。

高岳和霜过，遥关带月飞。渐怜双阙近，宁恨众山违。

阵触银河乱，光连粉署微。旅人随计日，自笑比麻衣。
捕蝗感草虫有作二首 其一
赵思文（金朝）

虽是形模不苦争，汝能伤稼我能鸣。谁知竟有长平祸，玉石填来共一坑。
赠云屋瑞上人
方回（元代）

名缁今已绝，见汝忽惊神。
昔日陪三卫，多年护九宸。
漫从鸡帻报，长与蠹编亲。
汉幄垂前箸，秦关痛只轮。
骤惊沦宝玉，何惜禠冠巾。
往事怜蜗国，余生脱雁臣。
片云聊作屋，死树自观身。
空钵宁无食，枵囊别有珍。
跣行千里近，冻卧八寒春。
像喜图佳士，名虚彻贵人。
论诗色泾渭，无俗意参辰。
余子一时尽，高流百世新。
公能追慧远，吾或可遗民。
剃栉虽殊相，澄江月共真。
和陶和胡西曹示顾贼曹
苏轼（宋代）

长春如稚女，飘颻倚轻颸。
卯酒晕玉颊，红绡卷生衣。
低颜香自敛，含睇意颇微。
宁当娣黄菊，未肯姒戎葵。
谁言此弱质，阅世观盛衰。
頩然疑薄怒，沃盥未可挥。
瘴雨吹蛮风，凋零岂容迟。
老人不解饮，短句余清悲。
商山路有感
白居易（唐代）

万里路长在，六年身始归。所经多旧馆，大半主人非。
喜郭希范上自痒归
胡仲参（宋代）

马蹄明日是君家，千里归来傍节华。
几夜深闺寒寂寂，有人和泪卜灯花。
春帖子词·皇帝阁十二首
宋祁（宋代）

水暖蛟冰解，灰飞凤管和。
阳春与皇泽，并付女夷歌。
哭单父梁九少府
高适（唐代）

开箧泪沾臆，见君前日书。
夜台今寂寞，犹是子云居。
畴昔贪灵今，登临赋山水。
同舟南浦下，望月西江里。
契阔多离别，绸缪到生死。
九原即何处，万事皆如此。
晋山徒嵯峨，斯人已冥冥。
常时禄且薄，殁后家复贫。
妻子在远道，弟兄无一人！
十上多苦辛，一官常自哂。
青云将可致，白日忽先尽。
唯有身后名，空留无远近。
暮春计筹山中寄句曲山人
黄石翁（元代）

松花落粉啼子规，山人燕坐春昼迟。石泉岂非《大韶》乐，日色犹是鸿荒时。

筠篮竹杖烟中语，青纸丹书林下诗。应谢钱塘旧知识，白云独往无还期。
元符二年二月七日按部过邛州火井县三友堂小
顿起（宋代）

七盘一何高，苍翠净寥廊。
夜雨濯杉桧，春风散芝药。
细云散岩濯，细迳度危筰。
邑改井已泥，空余汉城郭。
土瘠漫生茶，人稀时走玃。
苔藓囹圄空。尘埃簿书合。
县圃何萧条，半樱半零落。
偃蹇大夫松，委蛇君子鹤。
试登三友堂，借问何人作。
皆云杨先生，好诗心淡泊。
乘兴山水间，此君供献酢。
琅玕无俗韵，仁智有真乐。
取友信可人，自待宜不薄。
我来宴坐久，寂寥无唯诺。
明月来徘徊，清风自萧萦。
因留风与月，相对成清酌。
蟾光照金尊，余辉射杯酒。
轻飔入朱弦，彷佛奏箫勺。
醺然造忘形，神交通博约。
醉号五贤堂，醒来资一噱。
送库部杨郎中守严州
谢榛（明代）

共说新都胜，今推良牧才。扬帆征雁尽，领郡早梅开。

江到桐庐合，山从天目来。云寒伍胥庙，月白子陵台。

吊古乘骖过，行春露冕回。长安怀旧好，尺素几时裁。
遣闷
弘历（清代）

遣闷成言莫唤诗，底须得失倩人知。禹汤文武政如彼，孔孟程朱道系谁。

四海非遥方寸蕴，万民之众一人治。思量那有閒心绪，更逐风云月露为。
纪所见
许及之（宋代）

百年厦屋尽良材，客位经年长紫苔。失马塞翁翻有得，抚松陶令盍归来。

门前婀娜千行柳，墙角轮囷一树梅。满壁图书非诧事，锦囊成箧未曾开。
丑奴儿
黄庭坚（宋代）

济楚好得些。憔悴损、都是因它。那回得句闲言语，傍人尽道，你那又还鬼那人唦。

得过口儿嘛。直勾得、风了自家。是即好意也毒害，你还甜杀人了，怎生申报孩儿。
和寄西山 其一
赵希逢（宋代）

寥寥千古一西山，望著令人脚便酸。充腹野薇当日事，照人清便至今寒。

未闻治世饥而死，留与凌烟画出看。厚卫生经非浪语，欲安家国在身安。
杂诗二十七首 其二十六
曹勋（宋代）

淅淅西风入小楼，楼中听彻玉笙秋。不妨青竹摇残梦，甚怯新凉搅客愁。
病中黄制科明举招不赴赋谢兼柬张诸暨
王慎中（明代）

故人怜寂寞，约我共襟期。兰席开玉树，桂醑泛金卮。

剡溪虚雪棹，凫舄阻云逵。颓卧幽斋里，春草长离思。
访天目梁渚
释元肇（宋代）

烟渚落渔篷，行行访隐踪。野禽冲断径，樵子指前峰。

云閟安禅石，霜清得句钟。长淮一千里，九日却重逢。
山中襄事先大父母夜起有感
欧必元（明代）

松杉漠漠夜啼乌，人静山空月色孤。谢尚秪应思散骑，张凭宁敢讶苍梧。

鹿门旧隐看犹在，马鬣新封好似无。寸草未将酬祖德，吞声一夕泪仍枯。
浣溪沙（送因觉先）
惠洪（宋代）

南涧茶香笑语新。西州春涨小舟横。困顿人归烂熳晴。

天迥游丝长百尺，日高飞絮满重城。一番花信近清明。
春暮寄友人
俞桂（宋代）

日煖梨花雪，风吹杨柳绵。春踰三月半，梦忆十年前。

诗借莺声和，书无雁字传。东君还似旧，吾鬓叹皤然。
夏夜登小蓬莱阁同丽生二弟晋作
宗婉（清代）

近水花如梦，当窗树作屏。玉箫閒一弄，夜气忽吹醒。

衫薄萦香雾，鬟低坠素馨。隔墙谁笑语，扶月悄然听。
浙江舟行遇风
黄干（宋代）

扁舟溯浙江，日暖天气清。胥涛寂无声。篙工挂席帆，涉险如履平。

不谓时适然，自诧伎已精。中流舍维楫，醉卧日月横。

烟云忽异色，亭午风浪生。两涯忽黯淡，一叶随攲倾。

津人巧不施，反念西佛名。同舟已自诀，立葬东海鲸。

雨声忽自霁，雾暗忽复明。举酒迭相贺，骄气又已盈。

同舟幸身安，气塞莫敢争。谁知翻覆手，顷刻分阴晴。

既乏共济力，拂衣起徒行。
闻大参滕公擢任岭南有寄二首 其二
胡应麟（明代）

五岭看乘传，千峰引佩刀。春随南极迥，云拥太微高。

雾鳄先移瘴，溟鲸已息涛。独怜吴越士，泪满别时袍。
夜宿范以善提举云林清远风大作偶成二绝句 其一
陆文圭（元代）

猿啼夹涧声逾远，鹤啄荒苔迹更清。身在千林头上立，忽从脚底白云生。
玉照堂观梅二十首 其三
张镃（宋代）

生怕高花易过春，隔年先早著精神。冰绡旋买连三幅，剩与溪山并写真。
酬徐公以新文见招
卢仝（唐代）

昨夜霜月明，果有清音生。便欲走相和，愁闻寒玉声。
夏祭日感事
晁说之（宋代）

盛期千年出宝图，佩环方泽影萦纡。
中天月护黄琮色，出海云腾赤帝符。
已惯龟鼍呈上瑞，不惊风雨解前驱。
侍臣自有扬雄赋，击壤何妨此鄙夫。
游忘归岩
郭谏臣（明代）

幽谷生灵籁，虚岩落翠微。行吟兴未已，日暮竟忘归。
竹
宋祁（宋代）

新笋渐盈尺，新梢已铺瓦。燕雀忽相惊，深沈似隆夏。
题佛光寺
姚孝锡（宋代）

臧谷虽殊竟两亡，倚阑终日念行藏。
已忻境寂洗尘虑，更觉心清闻妙香。
孤鸟带烟来远树，断云收雨下斜阳。
人间未卜蜗牛舍，远目横秋益自伤。
曾总干以乃尊侍郎二诗见示和韵
李曾伯（宋代）

畴昔风云共壮游，笑吴夏口蜀江油。
我犹乘险凛孤注，君早得闲先几筹。
目底阿蒙元龌齪，膝间文度尽风流。
个中妙理谁能会，且向平原唤督邮。
送宋处士归山
许浑（唐代）

卖药修琴归去迟，山风吹尽桂花枝。

世间甲子须臾事，逢著仙人莫看棋。
题松鹤
苏泂（宋代）

鹤鸣松树颠，人行松树下。
人禽两无属，往往俱物化。
明日还独来，寂寞青松夜。
扰扰征途间，谁是知音者。